Projektas

PRIENŲ RAJONO SAVIVALDYBĖS TARYBA

SPRENDIMAS

DĖL PRIENŲ RAJONO SAVIVALDYBĖS TARYBOS 2020 M. GRUODŽIO 22 D. SPRENDIMO NR. T3-296 „DĖL PRIENŲ RAJONO SAVIVALDYBĖS BIUDŽETO VYKDYMO TVARKOS APRAŠO PATVIRTINIMO“ PAKEITIMO

Nr.

Prienai

Vadovaudamasi Lietuvos Respublikos vietos savivaldos įstatymo 27 straipsnio 2 dalies 3 punktu, Lietuvos Respublikos biudžeto sandaros įstatymu ir Lietuvos Respublikos valstybės biudžeto ir savivaldybių biudžetų sudarymo ir vykdymo taisyklėmis, patvirtintomis Lietuvos Respublikos Vyriausybės 2001 m. gegužės 14 d. nutarimu Nr. 543 „Dėl Lietuvos Respublikos valstybės biudžeto ir savivaldybių biudžetų sudarymo ir vykdymo taisyklių patvirtinimo“, Prienų rajono savivaldybės taryba nusprendžia:

Pakeisti Prienų rajono savivaldybės biudžeto vykdymo tvarkos aprašą, patvirtintą Prienų rajono savivaldybės tarybos 2020 m. gruodžio 22 d. sprendimu Nr. T3-296 „Dėl Prienų rajono savivaldybės biudžeto vykdymo tvarkos aprašo patvirtinimo“:

1. Pakeisti 2 punktą ir jį išdėstyti taip:

„2. Savivaldybės biudžeto asignavimus ir kitus piniginius išteklius administruoja ir Savivaldybės biudžeto vykdymą organizuoja Prienų rajono savivaldybės (toliau – Savivaldybė) meras, vadovaudamasis Lietuvos Respublikos vietos savivaldos įstatymu, Lietuvos Respublikos biudžeto sandaros įstatymu, Lietuvos Respublikos savivaldybių biudžetų pajamų nustatymo metodikos įstatymu, Lietuvos Respublikos einamųjų metų valstybės biudžeto ir savivaldybių biudžetų finansinių rodiklių patvirtinimo įstatymu, Lietuvos Respublikos Vyriausybės patvirtintomis Lietuvos Respublikos valstybės biudžeto ir savivaldybių biudžetų sudarymo ir vykdymo taisyklėmis, Lietuvos Respublikos finansų ministro patvirtintomis Valdžios sektoriaus subjektų apskaitos duomenų teikimo Finansų ministerijai ir skelbimo taisyklėmis.“

2. Pakeisti 3.3 papunktį ir jį išdėstyti taip:

„3.3. Asignavimų valdytojai – Savivaldybės biudžetinių įstaigų ar Savivaldybės administracijos ir (ar) jos padalinių, nurodytų Savivaldybės tarybos patvirtintame Savivaldybės biudžete, vadovai (Savivaldybės administracijoje – administracijos direktorius ar jo įgalioti asmenys, Savivaldybės administracijos padaliniuose – padalinių vadovai ar jų įgalioti asmenys).“

3. Pakeisti 3.4 papunktį ir jį išdėstyti taip:

„3.4. Programa – strateginio ir (arba) metinio veiklos plano, parengto pagal Lietuvos Respublikos Vyriausybės patvirtintą Strateginio valdymo metodiką, dalis, skirta strateginiams tikslams ir (arba) tęstinės veiklos uždaviniams įgyvendinti.“

4. Pakeisti 5 punktą ir jį išdėstyti taip:

„5. Savivaldybės biudžeto vykdymą organizuoja Savivaldybės meras. Savivaldybės biudžeto mokėjimo operacijų vykdymą organizuoja Finansų ir strateginio planavimo skyrius per finansų įstaigas arba valstybės iždą.“

5. Pakeisti 7 punktą ir jį išdėstyti taip:

„7. Asignavimų valdytojai ne vėliau kaip per 10 darbo dienų patvirtina programų sąmatas pagal visus funkcinės ir ekonominės klasifikacijos kodus ir pateikia Finansų ir strateginio planavimo skyriui. Programų sąmatas pasirašo įstaigos vadovas arba jo įgaliotas asmuo ir vyriausiasis buhalteris (buhalteris).“

6. Pakeisti 8 punktą ir jį išdėstyti taip:

„8. Finansų ir strateginio planavimo skyrius, vadovaudamasis patvirtintu Savivaldybės biudžetu ir asignavimų valdytojų pateiktomis programų sąmatomis, sudaro metų ketvirčiais paskirstytą Savivaldybės biudžeto pajamų ir programų finansavimo planą (išlaidų sąrašą) pagal asignavimų valdytojus, programas ir išlaidų ekonominę klasifikaciją. Jį tvirtina Savivaldybės meras.“

7. Pakeisti 35 punktą ir jį išdėstyti taip:

„35. Biudžetinės įstaigos gautas pajamas už teikiamas paslaugas ir patalpų nuomą kaupia atskiroje sąskaitoje. Šioje sąskaitoje surinktas pajamas perveda į Savivaldybės biudžetą 2 kartus per mėnesį – 5 ir 20 dienomis, jeigu jos viršija 100 (vienas šimtas) eurų arba kai yra poreikis teikti mokėjimo paraišką programos, kuri finansuojama iš biudžetinių įstaigų pajamų, išlaidoms apmokėti.“

Savivaldybės meras